ยูโรอ่อนค่าหลังธ.กลางยุโรปส่งสัญญาณผ่อนคลายการเงิน
สกุลเงินยูโรอ่อนค่าลงเมื่อเทียบกับดอลลาร์สหรัฐในการซื้อขายที่ตลาดนิวยอร์กเมื่อคืนนี้ (22 ม.ค.) หลังจากนายมาริโอ ดรากี ประธานธนาคารกลางยุโรป (ECB) ส่งสัญญาณว่า ECB จะผ่อนคลายนโยบายการเงินเพิ่มเติมในการประชุมเดือนมี.ค. 
23 ม.ค. 2559

สำนักข่าวอินโฟเควสท์รายงานว่า ค่าเงินยูโร (22 ม.ค.) อ่อนค่าลงสู่ระดับ 1.0792 ดอลลาร์สหรัฐ จากระดับ 1.0882 ดอลลาร์ เงินปอนด์แข็งค่าสู่ระดับ 1.4273 ดอลลาร์สหรัฐ จากระดับ 1.4216 ดอลลาร์สหรัฐ ดอลลาร์ออสเตรเลียแข็งค่าสู่ระดับ 0.7007 ดอลลาร์สหรัฐ จากระดับ 0.6986 ดอลลาร์สหรัฐ
สกุลเงินดอลลาร์สหรัฐแข็งค่าเมื่อเทียบกับเงินเยนที่ระดับ 118.83 เยน จากระดับ 117.46 เยน แข็งค่าเมื่อเทียบกับฟรังค์สวิสที่ระดับ 1.0163 ฟรังค์ จากระดับ 1.0068 ฟรังค์ และอ่อนค่าเมื่อเทียบกับดอลลาร์แคนาดาที่ระดับ 1.4153 ดอลลาร์แคนาดา จาก 1.4286 ดอลลาร์แคนาดา
นายมาริโอ ดรากี ประธานธนาคารกลางยุโรป (ECB) เผย ECB จะทำการทบทวนนโยบายการเงินในการประชุมครั้งหน้าในเดือนมี.ค. ซึ่งถ้อยแถลงของนายดรากีเป็นการส่งสัญญาณว่า ECB อาจผ่อนคลายนโยบายมากขึ้น และมีมาตรการกระตุ้นเศรษฐกิจในเดือนมี.ค.
นายดรากีกล่าวว่า ภาวะปั่นป่วนในตลาดการเงิน และตลาดสินค้าโภคภัณฑ์ รวมทั้งความกังวลเกี่ยวกับการชะลอตัวของเศรษฐกิจจีน และตลาดเกิดใหม่ จะเป็นปัจจัยทำให้ ECB มีการปรับนโยบายในการประชุมครั้งต่อไป นอกจากนี้ นายดรากียังกล่าวว่า ECB จะพิจารณาขยายระยะเวลาในการซื้อพันธบัตรออกไปอีก หากมีความจำเป็น
ส่วนในการประชุมครั้งล่าสุดเมื่อวันพฤหัสบดี ECB มีมติคงอัตราดอกเบี้ยอ้างอิงไว้ที่ระดับ 0.05% ซึ่งเป็นระดับต่ำสุดเป็นประวัติการณ์ ตามความคาดหมายของตลาด ขณะเดียวกัน ECB ได้คงอัตราดอกเบี้ยเงินฝากที่ธนาคารพาณิชย์ฝากไว้กับ ECB ที่ -0.3%